Document ID: 31994D0837

KOMISSION PÄÄTÖS,
tehty 16 päivänä joulukuuta 1994,
neuvoston direktiivissä 77/99/ETY tarkoitettujen uudelleenpakkauskeskusten hyväksyntää koskevien erityisten edellytysten ja niistä peräisin olevien tuotteiden merkintää koskevien sääntöjen vahvistamisesta (94/837/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä koskevista kysymyksistä lihavalmisteiden kaupassa ja tiettyjen muiden eläinperäisten tuotteiden tuotannossa ja markkinoille saattamisessa 21 päivänä joulukuuta 1976 annetun neuvoston direktiivin 77/99/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 17 artiklan,
sekä katsoo, että
uudelleenpakkauskeskukset voivat uudelleen ryhmittelyn ja/tai pakkaamisen lisäksi suorittaa myös muita käsittelytoimia, kuten lihavalmisteiden leikkaamista tai viipaloimista; tämä saattaa tarkoittaa käsiteltävän tuotteita, joiden kääre- tai pakkausmateriaali on poistettu,
olisi tärkeää määritellä hygieniavaatimukset, joita näitä toimia suoritettaessa on noudatettava,
lisäksi olisi tärkeää vahvistaa näistä uudelleenpakkauskeskuksista peräisin olevien tuotteiden terveysmerkintää koskevat säännöt, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1 Niiden uudelleenpakkauskeskusten, jotka ainoastaan ryhmittelevät tuotteet uudelleen käärettä poistamatta, on täytettävä direktiivin 77/99/ETY liitteessä B olevan VII luvun 1 kohdassa vahvistetut asiaa koskevat vaatimukset.
2 Niiden uudelleenpakkauskeskusten, jotka suorittavat pakkausten avaamista ja uudelleenpakkausta, on täytettävä direktiivin 77/99/ETY liitteessä A olevassa I ja II luvussa vahvistetut asiaa koskevat vaatimukset ja saman direktiivin liitteessä B olevan I luvun 1 a, b, d, e ja f sekä 2 a, c, i ja j kohdassa vahvistetut asiaa koskevat vaatimukset.
2 artikla
1 Edellä 1 artiklan 1 kohdassa tarkoitetuista uudelleenpakkauskeskuksista peräisin olevissa tuotteissa on säilytettävä alkuperätuotantolaitoksen terveysmerkintä.
Edellä 1 artiklan 2 kohdassa tarkoitetuista uudelleenpakkauskeskuksista peräisin olevissa tuotteissa on oltava direktiivin 77/99/ETY liitteessä B olevan VI luvun määräysten mukainen terveysmerkintä. Terveysmerkinnän myöntää uudelleenpakkauskeskuksille toimivaltainen viranomainen.
Useista eri paikoista tulevia tuotteita uudelleen ryhmiteltäessä uudelleenpakkauskeskuksen terveysmerkintä on tehtävä viimeiseen uudelleenpakkauskeskuksessa laitettuun pakkaukseen.
2 Uudelleenpakkauskeskusten on otettava käyttöön erityinen kirjanpitojärjestelmä, jonka ansiosta toimivaltainen viranomainen voi uudelleen pakatun tuotteen perusteella selvittää alkuperälaitoksen.
3 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä joulukuuta 1994.

Labels: 0
3
17